Talle geboue op lugmagbasis gesloop weens sinkgateWaterkloof-lugmagbasis. Foto: Wikimedia ŉ Uitgebreide projek is begin om die probleem van sinkgate by die Waterkloof Lugmagbasis in Pretoria aan te pak nadat verskeie geboue op die basis weens grondverskuiwings gesloop moes word. Nolitha Ntobongwana, voorsitter van die parlementêre portefeuljekomitee oor openbare werke en infrastruktuur, het vandeesweek die lugmagbasis saam met die res van die komitee en ander regeringsentiteite besoek. Ntobongwana het na afloop van die besoek in ŉ verklaring gesê die Waterkloof-basis is as hoë-risiko geklassifiseer weens die dolomietiese grondtoestande. Sy sê talle geboue op die 640 ha‑basis moes al gesloop word omdat grondverskuiwings plaasgevind het weens waterindringing. Ntobongwana het die lugmag, die Onafhanklike Ontwikkelingstrust en ŉ aangestelde diensverskaffer versoek om seker te maak dat sinkgate op die basis nie die funksionaliteit, doeltreffendheid en veiligheid van hierdie nasionale sleutelpunt in gedrang bring nie. “Ons kan nie ŉ nasionale sleutelpunt hê, wat deur die president en ministers gebruik word, wat as hoë-risiko verklaar word weens die ontwikkeling van sinkgate nie,” het sy gesê. Sy het beklemtoon dat die lugmagbasis deurentyd veilig moet wees vir regeringsbeamptes se gebruik. Tydens die komitee se besoek aan die basis, is hulle ingelig dat die departement die Onafhanklike Ontwikkelingstrust aangestel het as die implementeringsagent vir ŉ projek om die sinkgate by die basis te rehabiliteer. Die komitee is gerusgestel dat die lugmagbasis wel veilig is om gebruik te word en dat dit voortdurend vir sinkgate gemonitor word. In Julie is ŉ kontrakteur aangestel om onder meer sinkgate te rehabiliteer; water-, riool- en stormwaterpype aan te bring of te vervang; kanale en verwante kleppe, mangate en inlaatstrukture te seël; geboue wat verlate gelaat is weens sinkgate wat gevorm het, te sloop; en ŉ waterpompstasie en pompstelle aan te bring. Die kontrak sal na verwagting oor 36 maande strek. Ntobongwana sê die komitee sal gereeld vorderingsverslae oor die projek ontvang, en sal ŉ opvolgbesoek aan die lugmagbasis aflê om te verseker die basis is ten volle beveilig.